**POZIV ZA MEDIJE**

**Znanstveno vijeće za državnu upravu,**

**pravosuđe i vladavinu prava**

**HRVATSKE AKADEMIJE ZNANOSTI I UMJETNOSTI**

organizira i poziva Vas na

**OKRUGLI STOL**

**ZAŠTITA INVESTICIJA U EUROPSKOJ UNIJI**

koji će se održati kao videokonferencija

u ponedjeljak 26. listopada 2020. s početkom u 10 sati

Rasprava će se voditi na temelju uvodnih izlaganja koja će održati:

**prof. dr. sc. HRVOJE SIKIRIĆ,** Pravni fakultet Sveučilišta u Zagrebu:

*EU i strana izravna ulaganja – opći pravni okvir – razvoj i postojeće stanje*

**JADRANKA OSREČAK,** Građansko-upravni odjel DORH-a:

*Moguće alternative rješavanju sporova između država članica i investitora iz EU u svjetlu Deklaracije od 19. siječnja 2019. i Ugovora o raskidu intra-EU BIT-ova*

**dr.sc. ORSAT MILJENIĆ,** predstojnik Ureda Predsjednika RH:

*Budućnost Ugovora o energetskoj povelji u kontekstu novog europskog investicijskog uređenja*

**JOZO JURČEVIĆ**, zamjenik Glavnog državnog odvjetnika, voditelj Građansko-upravnog odjela DORH-a:

*Zaštita imovinskih interesa Republike Hrvatske i uloga DORH-*a

Voditelj Okruglog stola:

Akademik **Jakša BARBIĆ**, predsjednik Znanstvenog vijeća HAZU za državnu upravu, pravosuđe i vladavinu prava

Budući da će se okrugli stol održati kao videokonferencija, molimo Vas da svoje **elektroničke adrese dostavite na adresu** **zmuhek@hazu.hr**kako bismo Vam povratno javili poveznicu (link) za praćenje okruglog stola.

**Naglasci i cilj Okruglog stola**

Odluka Suda Europske unije u predmetu *Achmea* važna je prekretnica za cjelovitu reformu pravnog okvira za strana ulaganja u Europskoj uniji. Kad se govori o pravnom uređenju izravnih stranih ulaganja u države članice Unije i to ulaganjima između država članica Unije i iz trećih država u države članice, naročito o sporazumima o zaštiti stranih ulaganja treba razlikovati razdoblje do donošenja spomenute odluke Suda i nakon nje. Nedostaci pravnog uređenja u prvom spomenutom razdoblju potakli su Komisiju da predloži cjelovitu reformu stranih ulaganja u Europskoj uniji. Stoga je potrebno razmotriti razloge za reformu sustava i stvaranje novog pravnog okvira za strana ulaganja.

Odluka Suda u predmetu *Achmea* i Deklaracija zemalja članica Unije od 19. siječnja 2019. daju do znanja da klauzule u bilateralnim sporazumima za zaštitu investitora iz zemalja članica o načinu rješavanja sporova arbitražom smatraju nisu u skladu s europskim pravom pa se ide za time da se još ove godine potpiše sporazum o raskidu svih takvih ugovora između država članica Unije. Investitori nisu s time zadovoljni zbog toga što se time uskraćuje postojeća procesnopravna i materijalnopravna zaštita. Taj bi ugovor trebao urediti i način rješavanja sporova, ali je pitanje provedivosti tih odredbi u praksi i kako će to utjecati na arbitražne postupke u tijeku.

U vezi s time je i pitanje primjenjivosti Ugovora o energetskoj povelji na sporove koji se vode unutar Europske unije. Iako se u arbitražnoj praksi taj ugovor primjenjuje i na ugovore između država članica Unije, valja pripomenuti da o tome još nije imao prigodu odlučivati Sud Europske unije. Odluka u predmetu *Achmea* upućuje na to da bi stajalište Suda moglo biti kao i u pogledu bilateralnih ugovora o zaštiti stranih ulaganja sklopljenih između država članica. Ako bi bilo tako, to bi s obzirom na brojnost sporova (u ovom trenutku je to najkorišteniji investicijski ugovor u investicijskim arbitražama) imalo značajne posljedice za međunarodno investicijsko pravo. Osjetile bi se i u energetskoj politici Europske unije, posebice onoj u odnosu na obnovljive izvore, jer brojni investitori a još više države kod promjena svojih politika prema obnovljivim izvorima  moraju to uzeti u obzir. Za Hrvatsku je to posebno bitno jer, osim velikog spora MOL protiv Hrvatske koji se temelji na spomenutom Ugovoru, još je nekoliko manjih koji se tiču investitora u energetiku. Osim toga, bitno je i u odnosu na promjene koje se događaju o odnosu na poticaje i općenito uređenje obnovljivih izvora.

Kako po Zakonu o državnom odvjetništvu Državno odvjetništvo Republike Hrvatske zastupa Republiku Hrvatsku i u arbitražnim sporovima pa i onima koji proizlaze iz zaštite stranih ulaganja dobro je raspraviti njegovu ulogu u tome i iskustva iz dosad vođenih sporova pred arbitražama u svijetu.

Srdačno Vas pozdravljamo, zahvaljujemo na suradnji i očekujemo Vaše sudjelovanje.

Ured za odnose s javnošću i medije

Marijan Lipovac